ИЗБОРНОМ ВЕЋУ

ФИЛОЗОФСКОГ ФАКУЛТЕТА

УНИВЕРЗИТЕТА У БЕОГРАДУ

Одлуком Изборног већа Филозофског факултета у Београду од 05. 11. 2021. године изабрани смо у комисију за припрему реферата о кандидатима пријављеним на конкурс за избор у звање доцента за ужу научну област Дидактика са методиком, на Одељењу за педагогију и андрагогију, са пуним радним временом, на одређено време од пет година.

На конкурс, објављен у Огласним новинама Националне службе за запошљавање „Послови” дана 17. 11. 2021. године, а истог дана и на сајту Филозофског факултета и сајту Универзитета у Београду, пријавили су се др Драгана Гавриловић Обрадовић и др Владета Милин. Након што смо проучили поднету документацију, Изборном већу подносимо следећи

**ИЗВЕШТАЈ**

**Биографија и мишљење о научном и стручном раду кандидата др Владете Милина**

Биографија. Владета Милин рођен је 1980. године у Београду, где је завршио основну школу и гимназију. Основне студије педагогије завршио је на Одељењу за педагогију и андрагогију Филозофског факултета Универзитета у Београду 2007. године. На истом факултету уписао је докторске студије педагогије 2008. године, а докторирао је 2016. године одбранивши докторску тезу из уже научне области Дидактика са методиком на тему „Начини концептуализовања дијалога у настави“. Током студија био је стипендиста Београдске отворене школе (2005/2006. године) и Републичке фондације за развој научно-уметничког подмлатка (2006-2009. године). Награђен је као најбољи студент на студијској групи педагогија (2005. године).

Био је ангажован као демонстратор (2006/2007. године) и предавач у више пројеката Београдске отворене школе (од 2010. до 2013. године), сарадник Центра за развој културе „Стари Град“ (2005.) и Радио телевизије Србије (2003. и 2004. године) и запослен на Институту за педагошка истраживања у Београду као истраживач приправник и истраживач сарадник (од 2009. до 2017. године) и као заменик директора Института (2016-2017. године).

На Одељењу за педагогију и андрагогију Филозофског факултета у Београду је запослен у звању доцента за ужу научну област Дидактика са методиком од 2017. године.

Похађао је више обука професионалног усавршавања и био у студијској посети Trinity колеџу у Даблину.

Наставни рад. Као наставник на Катедри за дидактику са методиком ангажован је у планирању и реализацији наставе на основним студијама педагогије (обавезни предмети *Планирање у настави* и *Језик и образовање*, изборни предмет *Дидактичке теорије – импликације у настави*), докторским студијама педагогије (предмет *Настава у социокултурном контексту*) и као један од наставника на предмету *Методика наставе друштвено-хуманистичких предмета* у оквиру мастер програма за образовање наставника који реализује Центар за образовање наставника. Наставном раду приступа студиозно и одговорно, те га континуирано унапређује обезбеђујући да студенти, кроз истраживања и дијалог, критички преиспитују теорију и праксу образовања у настави. Зато није необично да је његов рад од стране студената оцењиван високим оценама (просечна оцена коју је добио студентском евалуацијом на предметима са основних студија је 4.72, а на докторским студијама 4.67).

Поред тога, Владета Милин учествује као ментор и члан комисија у вођењу и оцени завршних и мастер радова (био је ментор при изради 12 мастер радова који су одбрањени на Одељењу за педагогију и андрагогију Филозофског факултета). Тренутно је ангажован као ментор четири студента мастер и једног студента докторских студија педагогије.

При припреми елабората за акредитацију студијских програма учествовао је у креирању програма основних, мастер и докторских студија педагогије и програма наставних предмета из области дидактике на свим нивоима студија.

Владета Милин одржао је и јавно приступно предавање на тему *Дидактички значај ДАСИ модела у настави*. Тема одржаног предавања је релевантна за ужу научну област Дидактика са методиком и за предмете које реализују наставници изабрани у звање у овој научној области. Предавање је одржано 12. фебруара са почетком у 10 часова преко онлајн платформе. Било је добро структурирано, студиозно припремљено и показало је не само да кандидат добро познаје садржај о коме говори, већ и да уме да издвоји најзначајније информације, адекватно користи наставна средства и технологију и заинтересује присутне. Предавање је оцењено највишим оценама од стране Комисије (просечна оцена чланова комисије је: 5,0).

Стручни и професионални ангажман. Учествовао је у креирању и реализацији више акредитованих програма стручног усавршавања наставника, васпитача и стручних сарадника. Један је од аутора и реализатора два програма образовања за развој наставничких компетенција високошколских наставника: *Унапређивање наставничких и менторских компетенција за образовање здравствених професионалаца* (2019. године) и *Унапређивање наставничких компетенција на универзитету* (2021. године).

Члан је консултантског тима за пружање стручне подршке члановима радних група ангажованих за развој образовних стандарда за крај основног и крај средњег образовања у Србији.

Био је ангажован у више научних и реформских пројеката у области образовања, међу којима су *Евалуација реализације и ефеката верске наставе у основним и средњим школама у Београду* (2009-2010), *Образовање за друштво знања* (2009-2010), *TIMSS 2011* (2010-2011)*, Представе о образовним променама у Србији: рефлексије о прошлости, визије будућности* (2011-2012), *Improving educational effectiveness of primary schools* (2013-2017), а у периоду након последњег избора у звање у пројектима националног карактера *Унапређивање квалитета и доступности образовања у процесима модеризације Србије* (2011-2019)*, Од подстицања иницијативе, сарадње и стваралаштва у образовању до нових улога и идентитета у друштву* (2011-2017) и у међународним пројектима *Reinforcement of the Framework for Experiential Education in Healthcare in Serbia* (2018.) и *EU support to Reform of Education in Serbia – REdiS 2030* (од 2020. године).

Члан је тима за промоцију Филозофског факултета.

Научни резултати. Објавио је више од 40 научних радова, међу којима су: два рада у тематским зборницима међународног значаја (М14), два рада у међународним часописима (М23) и пет радова у часописима међународног значаја верификованих посебном одлуком (М24). Учествовао је на више међународних и националних научних конференција саопштењима штампаним у целини или изводу.

У периоду од избора у последње звање објавио је један рад у часопису међународног карактера (М23), два рада у часописима међународног значаја верификованих посебном одлуком (М24), један рад у зборнику међународног карактера (М14), три рада објављених у истакнутом тематском зборнику водећег националног значаја (М44) и одржао је предавање по позиву на скупу националног значаја штампано у целини (М61). У наставку ће бити представљени неки од најзначајниjих радова Владете Милина објављених у овом периоду.

1. Teodorović, J., **Milin**, **V.**, Bodroža, B., Đerić, I., Vujačić, M., Jakšić, I., Stanković, D., Cankar, G., Charalambous, C., Damme, J. V. & Kyriakides, L. (2021). Testing the dynamic model ofeducational effectiveness: The impact of teacher factors on interest and achievement in mathematics and biology in Serbia. *School Effectiveness and School Improvement*. Advance onlinepublication. <https://doi.org/10.1080/09243453.2021.1942076>

У овом раду испитивана је повезаност квалитета наставе са постигнућима ученика и интересовањем за наставни предмет. Истраживање је спроведено на репрезентативном узорку који је обухватио чак 5.476 ученика основних школа у Србији и 5.021 родитеља ученика. Подаци су прикупљени путем упитника за ученике и родитеље, а коришћени су и резултати са претходних (TIMSS 2011) и новијих тестирања ученика (завршни испит). Анализа података је подразумевала примену хијерархијског моделовања. Донекле изненађујуће, резултати показују да наставни фактори представљени у оквиру Динамичког модела образовне ефективности нису утицали на постигнућа ученика из математике и биологије. Тај налаз је дискутован развијањем могућих објашњења, при чему се посебно издваја утицај специфичног начина припремања ученика у Србији за полагање завршног испита (поред осталог, посебном припремом организованом у школама, али и учесталим ангажовањем приватних наставника). С друге стране, утврђено је да су наставни фактори утицали на интересовање ученика за оба предмета. Овај налаз има посебан значај, нарочито уколико се има у виду да је мотивација ученика веома важан исход, односно некогнитивни резултат наставног рада. У завршном делу рада понуђене су препоруке за образовну политику и правци за будућа истраживања у овој области.

Вредност овог рада огледа се у неколико аспеката. Најпре, реч је о представљању значајне емпиријске грађе која се заснива на посебномтеоријском моделу намењеном обухватном сагледавању наставне праксе. Такође, битно је то што се у овом раду на веома обухватан начин представљају налази из области образовне ефективности који су прикупљени на репрезентативном узорку школа у Србији. Коначно, педагошке импликације представљених резултата упућују на даље промишљање наставне праксе и начина вредновања знања ученика, односно њихових образовних постигнућа. Питања која отвара овај рад и ослонци који се нуде указују на то да ће наведени извор бити значајна референца у будућим истраживањима како у нашој земљи, тако и у иностраној литератури.

2. Теодоровић, Ј., Јакшић, И. и **Милин, В.** (2020). Додата педагошка вредност школа у Србији [Value added of schools in Serbia]. *Зборник Института за педагошка истраживања*, Год. 52, Бр. 1, стр. 81-135.

Полазећи од објашњавања значења и значаја концепта додате педагошке вредности као једне од мера процене квалитета рада школа, рад је посвећен представљању резултата емпиријског истраживања додате педагошке вредности 125 основних школа у Србији. Подаци су прикупљани анкетирањем ученика, а поред тога коришћени су подаци из базе TIMSS 2011 и завршног испита 2015. године. Резултати показују да очекивано постигнуће ученика и додата педагошка вредност за већину школа нису повезани. Као посебан проблем издваја се то што је истраживањем утврђено да највећи број школа има истовремено негативну додату педагошку вредност и очекивано постигнуће које је испод просека. Такође, установљено је да се додате педагошке вредности разликују за различите наставне предмете на нивоу школе. Поред саопштавања ограничења ове студије, истакнуте су педагошке импликације и значај који добијени подаци имају за образовну политику у Србији.

Oво истраживањe je важно будући да се на основу обимне емпиријске грађе адресира у Србији недовољно истражен проблем додате педагошке вредности. Подаци који су добијени на веома обимном узорку испитаника имају вишеструку вредност – пре свега за разматрање праваца даљег унапређивања наставне, односно образовне праксе, али и за теоријско-концептуална промишљања у области дидактике и школске педагогије. Позивајући на даља истраживања образовних постигнућа и ефективности школа која ће се заснивати на валидним и праведним мерама процене, овај рад представља добро полазиште за реконцептуализовање приступа подршке школама и за осмишљавање алтернативних начина вредновања наставне и школске праксе.

**3. Милин, В.** (2019). Правци развоја дијалошке праксе у настави. У Емилија Лазаревић, Душица Малинић и Нада Шева (ур.). *Настава и учење у процесима модернизације Србије* (123-140). Београд: Институт за педагошка истраживања.

Овај рад се заснива на неколико међусобно повезаних циљева: представљању основних карактеристика дијалога у настави, истицању његовог значаја за дидактичку теорију и наставну праксу, као и промишљању могућих начина унапређивања дијалога у настави. Након приказивања теоријске основе и релевантних истраживања у овој области, у средишњем делу рада понуђене су смернице за унапређивање дијалога у настави. Ове смернице су груписане у две категорије: оне које се односе на научно-истраживачки ниво и оне које се односе на школски и системски ниво. Завршни део рада садржи закључна разматрања и импликације за развијање дијалошке праксе у настави, као и осврт на могућности и ограничења примене различитих решења у тако сложеном контексту као што је настава.

Вредност овог текста посвећеног развијању дијалогошке праксе у настави лежи у његовим разноврсним доприносима. Најпре, он поставља широку теоријску основу за сагледавање домета и ограничења различитих начина испољавања и осмишљавања дијалога у настави. Такође, понуђене смернице могу бити значајан ослонац наставницима за суштинско унапређивање наставне, односно дијалошке праксе. Осим тога, наведене смернице објашњене су уз одговарајуће ограде, те текст промовише критичко преиспитивање могућих решења и њихово прилагођавање специфичностима социокултурног контекста и другим релевантним условима наставног рада. Најзад, само увођење ове теме у савремена дидактичка разматрања и додатно проблематизовање природе, значаја и облика дијалога у настави представља важан допринос овог текста литератури у овој области.

**4. Милин,** **В.** (2020). Дијалог као показатељ партиципације ученика у настави. У Л. Радуловић, В. Милин и Б. Љујућ (ур.). *Партиципација у образовању – педагошки (п)огледи: Зборник радова/ Национални научни скуп Сусрети педагога* (стр. 26-33). Београд: Филозофски факултет Универзитета у Београду, Институт за педагогију и андрагогију и Педагошко друштво Србије. Филозофски факултет Универзитета у Београду, 24. и 25. јануара 2020.

У овом раду се истражује веза између различитих облика партиципације ученика и основних концептуализација дијалога у настави. Након представљања садржаја два кључна појма, средишњи део рада посвећен је трагању за области њиховог пресека. Табеларно приказивање очекиваних облика партиципације у различитим концептуализацијама дијалога у настави допуњено је напоменом да би оваква повезивања требало разумети пре свега као хеуристичко оруђе за додатно, потпуније преиспитивање могућих релација. У завршном делу рада закључено је да су наведени појмови суштински повезани, али и да се у појединим концептуализацијама дијалога могу очекивати развијенији облици партиципације ученика у настави него што је то случај са другим концептуализацијама. Коначно, у раду се наглашава да се облици повезаности дијалога у настави и партиципације ученика могу проценити једино уз укључивање њиховог испољавања у самој наставној пракси, односно у конкретним наставним ситуацијама и начинима на који су оне осмишљене и уобличене.

Значај овог текста се испољава у настојању да се допринесе теоријско-концептуалним разјашњењима, односно повезивању и разграничењима сродних или блиских појмова у педагогији и дидактици. Посебна вредност се препознаје у настојању аутора да овим текстом направи отклон од фрагментарних представљања суштински повезаних педагошких феномена. Такође, могу се уочити и практичне импликације овог разматрања које се односе на развијање разноврсних приступа планирању наставе, осмишљавања многобројних облика укључивања ученика у наставни рад и уобличавања подстицајних дијалошких пракси у настави.

\*\*\*

На основу напред изложеног, Комисија констатује да др Владета Милин испуњава све услове за реизбор у звање доцента за ужу научну област Дидактика са методиком.

**Биографија и мишљење о научном и стручном раду кандидата др Драгане Гавриловић - Обрадовић**

Биографија. Драгана Гавриловић-Обрадовић рођена је 1971. године у Новом Саду. Основну школу завршила је у Каћу, а средњу у Новом Саду. Након тога завршила је Педагошку академију у Новом Саду и Учитељски факултет у Сомбору, Универзитет у Новом Саду. Магистрирала је на Педагошком факултету у Сомбору, Универзитет у Новом Саду, а докторирала на Учитељском факултету у Ужицу, Универзитет у Крагујевцу. Магистарски рад и докторску тезу радила је из области Методика наставе Српског језика и књижевности и стекла назив доктор дидактичко-методичких наука.

Као учитељ се запослила 1993. и од тада до данас ради у основним школама у Новом Саду, Будисави и Каћу.

Професионални ангажман.Професионално искуство Драгане Гавриловић-Обрадовић осим посла учитеља чини и ангажовање у улози лектора и коректора часописа, чланство у жирију за литерарне радове и учешће у организацији такмичња за основне школе, рецензирање читанки, уџбеника и радних свески за основне школе, координатора школских такмичења. Као спољни сарадник сарађивала је са Министарством просвете, науке и технолошког развоја, Заводом за унапређивање образовања и васпитања и Заводом за вредновање квалитета образовања и васпитања. Похађала је бројне акредитоване семинаре, а и сама је водитељ више семинара за наставнике основних школа. Сви подаци из њене професионалне биографије сведоче о њој као добром учитељу, која је ангажована у погледу сопственог професионалног развоја и спремна да сарађује са релевантним институцијама и доприноси унапређивању основношколске наставе у Србији. Отуда је стекла звање педагошког саветника.

Никада није била запослена у високошколским и научним институцијама.

Објављени радови и научни резултати. Д. Гавриловић-Обрадовић има укупно око 60 објављених радова, од чега су највећи број стручни радови и радови објављени на стручним и научним скуповима и зборницима радова. Радови објављени у часописима научног карактера су национални часописи категорије М52 и М53. Међу објављеним радовима су две рецензиране студије чији издавачи нису научне институције. Кандидаткиња нема радове у часописима на SSCI листи, у часописима категоризованим као М24 нити М51. Међу објављеним радовима највећи број је оних који се баве наставом књижевности и методиком наставе овог предмета у основним школама и нису релевентни као научни радови из области дидактике. Будући да радови које је објавила не испуњавају минималне услове у области научно-истраживачког рада за избор у звање доцента у пољу друштвено-хуманистичких наука, нисмо их детаљно анализирали.

Наставни рад. Д. Гавриловић-Обрадовић има дугогодишње искуство рада у настави у основним школама, али нема искуство рада у настави на високошколским институцијама. Будући да кандидат не испуњава обавезне услове предвиђене за научни рад, нисмо организовали приступно предавање.

\*\*\*

Д. Гавриловић-Обрадовић има испуњен услов стеченог звања доктора наука, али њено основно академско, магистарско и докторско звање није стечено на студијама педагогије као научне области. Кандидаткиња има радове са научних скупова објављене у целини, међутим, нема ниједан рад објављен у научним часописима из категорије часописа које представљају услов за бирање у звања доцента, што значи да не испуњава основне обавезне услове за радно место доцента.

Стога, Комисија констатује да кандидаткиња Данијела Гавриловић-Обрадовић не испуњава минималне услове у области научно-истраживачког рада, као ни два од изборних услова за избор у звање доцента у пољу друштвено-хуманистичких наука у складу са Правилником о минималним условима за стицање звања наставника на Универзитету у Београду.

**Закључак**

**Комисија констатује да др Владета Милин испуњава све услове за избор у звање доцента за ужу научну област Дидактика са методиком. Др Драгана Гавриловић – Обрадовић** **не испуњава обавезне услове који се односе на научну продукцију,** **као ни два изборна услова.**

**На основу напред изложеног, предлажемо Изборном већу Филозофског факултета Универзитета у Београду да Владету Милина реизабере у звање доцента за ужу научну област Дидактика са методиком, са пуним радним временом, на одређено време од пет година.**

Место и датум:Београд, 14. фебруар 2022. године

|  |
| --- |
| *Комисија:* |
| *др Лидија Радуловић, ванреднa професорka, Филозофски факултет Универзитета у Београду* |
|  |
| *др Саша Дубљанин, доцент, Филозофски факултет Универзитета у Београду* |
|  |
| *др Славица Шевкушић, вишa научнa сарадница, Институт за педагошка истраживања, Београд* |